PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/087	Bratislava 20. októbra 2008	

Protimonopolný úrad Slovenskej republiky, odbor koncentrácií v správnom konaní 
č. 0054/OK/2008 začatom dňa 01. 08. 2008 na základe oznámenia koncentrácie podnikateľov Assicurazioni Generali S. p. A., so sídlom Piazza Duca degli Abruzzi 2, 34132 Trieste (Terst), Talianska republika, zapísaným pod č. 6204  a Iberian Structured Investments I B. V., so sídlom Strawinskylaan 701, WTC – Tower A, 1077 XX Amsterdam, Holandské kráľovstvo, zapísaným pod č. 34198118

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ktorá spočíva v získaní nepriamej kontroly podnikateľa Assicurazioni Generali S. p. A. , so sídlom Piazza Duca degli Abruzzi 2, 34132 Trieste (Terst), Talianska republika, zapísaným pod č. 6204 nad podnikom podnikateľa Iberian Structured Investments I B. V., so sídlom Strawinskylaan 701, WTC – Tower A, 1077 XX Amsterdam, Holandské kráľovstvo, zapísaným pod č. 34198118 prostredníctvom podnikateľa Generali PPF Holding B. V., so sídlom Strawinskylaan 933, 1077XX Amsterdam, Holandské kráľovstvo, zapísaný pod č. 34275688 na základe Rámcovej zmluvy o predaji a kúpe akcií uzatvorenej dňa 24. 06. 2008 medzi podnikateľmi Generali PPF Holding B. V., so sídlom Strawinskylaan 933, 1077XX Amsterdam, Holandské kráľovstvo, zapísaným pod č. 34275688 a PPF Alpha Limited, so sídlom Whiteley Chambers, Don Street, JE 9WG, St. Helier, Jersey, zapísaným pod č. 91382.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 3222/2008 dňa 01. 08. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Generali PPF Holding B. V., so sídlom Strawinskylaan 933, 1077XX Amsterdam, Holandské kráľovstvo, zapísaný pod č. 34275688 (ďalej len „GPPF“) prostredníctvom splnomocneného právneho zástupcu Mgr. Silvia Belovičová, advokátka, Boreková 19, 821 06 Bratislava  (ďalej len právna zástupkyňa“) oznámil nadobudnutie výlučnej priamej kontroly nad podnikom podnikateľa Iberian Structured Investments I B. V., so sídlom Strawinskylaan 701, WTC – Tower A, 1077 XX Amsterdam, Holandské kráľovstvo, zapísaným pod č. 34198118 (ďalej len „ISI“) na základe Rámcovej zmluvy o predaji a kúpe akcií uzatvorenej dňa 24. 06. 2008 medzi podnikateľmi GPPF a PPF Alpha Limited, so sídlom Whiteley Chambers, Don Street, JE 9WG, St. Helier, Jersey, zapísaným pod č. 91382 (ďalej len „PPF Alpha Limited“) (ďalej len „Rámcová zmluva“).

Na základe doručenia oznámenia predmetnej koncentrácie začalo dňa 01. 08. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie, ktorému bolo pridelené číslo 0054/OK/2008, o čom úrad listom č. 3398/PMÚ SR/2008 zo dňa 13. 08. 2008 informoval účastníka správneho konania. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. V predmetnom liste bol podnikateľ GPPF taktiež upovedomený o skutočnosti, že vychádzajúc z podkladov predložených v predmetnom správnom konaní úrad dospel k záveru, že v prípade, že je podnikateľ Assicurazioni Generali S. p. A., spoločnosť založená podľa právneho poriadku Talianskej republiky, so sídlom Piazza Duca degli Abruzzi 2, 34132 Trieste (Terst), Talianska republika, zapísaný pod č. 6204 (ďalej len „Assicurazioni Generali S. p. A.“) vykonávateľom výlučnej kontroly nad podnikateľom GPPF v súlade s informáciami uvedenými v oznámení predmetnej koncentrácie, je potrebné, aby oznamovateľom predmetnej koncentrácie, a teda aj predkladateľom všetkých podkladov bol podnikateľ Assicurazioni Generali S. p. A., a teda je potrebné oznámenie predmetnej koncentrácie doplniť v uvedenom zmysle. 
Dňa 09. 09. 2008 bol úradu doručený list zaevidovaný úradom pod č. 3803/2008, ktorým podnikateľ GPPF doplnil oznámenie predmetnej koncentrácie (ďalej len „Doplnenie 2“), v ktorom predložil aj plnomocenstvo od spoločnosti GPPF pre JUDr. Juraja Fusku, advokáta zapísaného v Slovenskej advokátskej komore pod číslom 2127, so sídlom Hlavné námestie 5, 811 01 Bratislava (ďalej len „splnomocnený zástupca“) zo dňa 30. 7. 2008.  
Dňa 17. 9. 2008 úrad listom č. 3903/PMÚ SR/2008 vyzval podnikateľa GPPF na doplnenie oznámenia predmetnej koncentrácie a zároveň mu predmetným listom oznámil, že nakoľko bolo oznámenie predmetnej koncentrácie aj po Doplnení 1 a Doplnení 2  neúplne, lehota na vydanie rozhodnutia podľa § 11 zákona nezačala plynúť.

Dňa 10. 10. 2008 bol úradu doručený list zaevidovaný úradom pod č. 4330/2008, ktorým podnikateľ Assicurazioni Generali S. p. A. vychádzajúc zo skutočnosti, že nad podnikateľom GPPF vykonáva výlučnú kontrolu, a teda predmetnou koncentráciou nadobúda nepriamu výlučnú kontrolu nad podnikom podnikateľa ISI, doplnil oznámenie predmetnej koncentrácie v uvedenom zmysle (ďalej len „Doplnenie 3). Predmetným listom bolo podnikateľom Assicurazioni Generali S. p. A. úradu predložené plnomocenstvo od spoločnosti Assicurazioni Generali S. p. A.  pre JUDr. Juraja Fusku, advokáta zapísaného v Slovenskej advokátskej komore pod číslom 2127, so sídlom Hlavné námestie 5, 811 01 Bratislava (ďalej len „splnomocnený zástupca“) zo dňa 23. 9. 2008.

Po doplnení oznámenia koncentrácie doručením Doplnenia 3 podľa § 10 ods. 12 zákona a vyhlášky vyššie uvedeným listom začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4434/PMÚ SR/2008 zo dňa 20. októbra 2008. 

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 01.08.2008.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Assicurazioni Generali S. p. A. bola založená podľa právneho poriadku Talianskej republiky a má právnu formu akciová spoločnosť. Assicurazioni Generali S. p. A. je nadnárodná spoločnosť, ktorá sa sústreďuje predovšetkým na podnikanie v oblasti životného poistenia, neživotného poistenia ako aj na podnikanie v oblasti niektorých iných finančných produktov. 
V súlade so stanovami je spoločnosť Assicurazioni Generali S. p. A. oprávnená vykonávať poisťovanie, zaisťovanie a kapitalizáciu akéhokoľvek druhu, vedenie a spravovanie akýchkoľvek foriem doplnkového dôchodkového poistenia aj prostredníctvom vytvárania otvorených fondov v Taliansku a v zahraničí alebo akékoľvek iné činnosti, ktoré podľa právnych predpisov zabezpečujú alebo vykonávajú poisťovne. Spoločnosť Assicurazioni Generali S. p. A. môže vykonávať akúkoľvek činnosť a uskutočňovať akékoľvek transakcie, ktoré sa týkajú, súvisia alebo vedú k dosiahnutiu cieľa spoločnosti takisto svojou účasťou v talianskych alebo zahraničných spoločnostiach a v ich orgánoch.
Ako sa uvádza v oznámení koncentrácie, podnikateľ Assicurazioni Generali S. p. A. na území Slovenskej republiky priamo alebo nepriamo kontroluje nasledujúcich podnikateľov: 

Generali Slovensko poisťovňa, a. s., Plynárenská 7/C, 824 79 Bratislava, IČO: 35 709 332 
VÚB Generali dôchodková správcovská spoločnosť, a.s., Mlynské nivy 1, 820 04 Bratislava, IČO: 35 903 058; 
Generali Consulting, s.r.o., Mlynské nivy 1, 811 09 Bratislava, IČO: 35 965 690; Generali IT s.r.o., Mlynské nivy 1, 811 09 Bratislava, IČO: 35 796 081;  
MAKB, s.r.o., Rudnayovo námestie 1, 811 01 Bratislava, IČO: 35 924 691. 
Gradua Finance, a.s., Lazaretská 3/a, Bratislava 811 08, IČO:36 792 420
ČP Services, s.r.o., Plynárenská 7/C, Bratislava 824 79, IČO: 36 692 701

Z vyššie uvedených skutočností vyplýva, že Assicurazioni Generali S. p. A. je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť ISI je spoločnosťou s ručením obmedzeným založenou podľa práva Holandského kráľovstva. Spoločnosť ISI je spoločnosťou holdingového typu, ktorej cieľom je podľa oznamovateľa držať akcie spoločností ASIGURARE REASIGURARE ARDAF S.A., spoločnosti založenej podľa práva Rumunska, so sídlom BUCURESTI SECOTORUL 1, B-dul PRIMAVERII nr. 29, 3400 Bukurešť, Rumunsko, zapísanej v registri Národného úradu obchodného registra pod číslom: J40/17484/2007 (ďalej len „ARDAF“) a ROUMANIE ASSURANCE INTERNATIONAL S.A., spoločnosti založenej podľa práva Rumunska, so sídlom BUCHURESTI SECTORUL 2, Str. TEPES VODA nr.51, 70000 Bukurešť, Rumunsko, zapísanej v registri Národného úradu obchodného registra pod číslom: J40/21751/1992 (ďalej len „RAI“), pričom stanovy spoločnosti jej umožňujú vykonávať aktivity spočívajúce v získavaní finančných prostriedkov prostredníctvom, okrem iného, úverov, emitovania dlhopisov a iných dôkazov zadlženosti, využitia finančných derivátov alebo iných prostriedkov a investovať a vynaložiť získané finančné prostriedky, okrem iného, vo forme úverov, dlhopisov, dlhových nástrojov a iných dôkazov zadlženosti, akcií, warrantov a iných podobných cenných papierov a takisto finančných derivátov, poskytovaní zabezpečenia povinností a záväzkov spoločnosti ako aj získavaní, kupovaní, spravovaní a predaji pohľadávky a časti pohľadávok, uzatváraní zmlúv, vrátane zmlúv predstavujúcich finančné deriváty ako napríklad úrokové a/alebo menové swapy, uzatváraní zmlúv, vrátane zmlúv o správe hotovostných finančných prostriedkov, cenných papierov a o správe iných záležitostí spoločnosti súvisiacich so službami poskytovanými bankami, zmlúv o spravovaní aktív a zmlúv vytvárajúcich zabezpečovacie práva.
Vychádzajúc z oznámenia koncentrácie podnikateľ ISI nevykonáva činnosť na území Slovenskej republiky.  
Z vyššie uvedených skutočností vyplýva, že ISI je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplnení spočíva v získaní nepriamej kontroly podnikateľa Assicurazioni Generali S. p. A. nad podnikom podnikateľa ISI prostredníctvom podnikateľa GPPF na základe Rámcovej zmluvy.

Z podkladov oznámenia koncentrácie vyplýva, že podnikateľ Assicurazioni Generali S. p. A. vykonáva výlučnú kontrolu nad podnikom podnikateľa GPPF. Zároveň úrad zistil, že spôsob prijímania strategických rozhodnutí podnikateľa ISI upravujú Stanovy a Zakladateľská listina podnikateľa ISI zo dňa 14.11.2003 (ďalej len „Stanovy“). 
Úrad po preštudovaní všetkých podkladov oznámenia zistil, že podnikateľ GPPF nadobudne na základe uzavretia Rámcovej zmluvy 100%-ný podiel na základnom imaní podnikateľa ISI, čím v súlade so Stanovami získa možnosť vykonávať rozhodujúci vplyv na činnosť podnikateľa ISI, a teda podnikateľ Assicurazioni Generali S. p. A. získa nepriamu kontrolu nad podnikom podnikateľa ISI prostredníctvom podnikateľa GPPF. 
Vzhľadom na vyššie uvedené skutočnosti úrad dospel k záveru, že na základe Rámcovej zmluvy vznikla koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Assicurazioni Generali S. p. A., ktorý získal prostredníctvom podnikateľa GPPF nepriamu kontrolu nad podnikom podnikateľa ISI. 

V prípade, kedy koncentráciou získava podnikateľ výlučnú kontrolu nad podnikom iného podnikateľa, sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Assicurazioni Generali S. p. A. a ISI.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ Assicurazioni Generali S. p. A. aj podnikateľ ISI v roku 2007 dosiahli celosvetový celkový obrat prevyšujúci 1,2 mld. Sk.  Úrad ďalej zistil, že podnikateľ Assicurazioni Generali S. p. A. dosiahol v roku 2007 v Slovenskej republike celkový obrat vyšší ako 500 mil. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Rámcovej zmluvy, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Rámcovej zmluvy, t.j. 24. jún 2008. Vzhľadom na to, že oznámenie koncentrácie bolo doručené úradu dňa 01.08.2008, predmetná koncentrácia bola oznámená úradu do 30 pracovných dní odo dňa uzavretia Zmluvy, t. j. oznámenie koncentrácie bolo úradu doručené v zákonom stanovenej lehote.

Dopad koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na vyššie uvedené úrad zisťoval, či dochádza k prekrývaniu alebo k vzájomnému dopĺňaniu podnikateľských činností účastníkov koncentrácie – podnikateľov Assicurazioni Generali S. p. A. a ISI a s nimi prepojených podnikateľov. V tejto súvislosti sa zaoberal identifikáciou relevantných trhov, na ktorých pôsobia obaja účastníci koncentrácie a s nimi prepojení podnikatelia, pričom vychádzal zo znenia § 3 ods. 3 až ods. 6 zákona. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
   
Vychádzajúc zo skutočností uvedených v oznámení koncentrácie podnikateľ Assicurazioni Generali S. p. A. pôsobí na území Slovenskej republiky najmä v oblasti poskytovania služieb životného poistenia a v oblasti poskytovania služieb neživotného poistenia. V Slovenskej republike pôsobí účastník koncentrácie Assicurazioni Generali S. p. A. na poisťovacom trhu prostredníctvom jedného subjektu - Generali Slovensko poisťovňa, a. s., Plynárenská 7/C, 824 79 Bratislava, IČO: 35 709 332, ktorý je právnym nástupcom podnikateľa Česká poisťovňa – Slovensko, a.s., Plynárenská 7/C, Bratislava 824 79, IČO: 31 354 327, ktorý sa k 1. 10. 2008 zlúčil s podnikateľom Generali poisťovňa, a.s., Mlynské nivy 1, 811 09 Bratislava, IČO: 35 709 332. V rámci zamýšľanej koncentrácie bude nepriamo (prostredníctvom účastníka koncentrácie ISI) nadobudnutá kontrola nad spoločnosťou ARDAF a spoločnosťou RAI. Podnikateľ ISI, a ani jedna zo spoločností ARDAF a RAI na území Slovenskej republiky nevyvíjali pravidelnú podnikateľskú činnosť, ani  žiadnu aktivitu na trhu, ktorý by priestorovo zahŕňal Slovenskú republiku alebo jej časť. 

Finančné služby, ktoré poskytujú poisťovne, možno rozčleniť z  hľadiska charakteristík jednotlivých finančných služieb na poskytovanie služieb životného poistenia, na poskytovanie služieb neživotného poistenia a na poskytovanie služieb zaistenia.
Každý z vyššie uvedených typov finančných služieb zahŕňa veľký počet jednotlivých finančných služieb, ktoré sú z hľadiska ich charakteristík, ceny a účelu použitia pre jednotlivé typy odberateľov nezastupiteľné, a teda v prípade nevyhnutnosti presnej identifikácie tovarových relevantných trhov by bolo z hľadiska dopytovej substitúcie potrebné každý z vyššie uvedených typov finančných služieb segmentovať na jednotlivé tovarové relevantné trhy. 
Z hľadiska priestorovej špecifikácie tovarových relevantných trhov, ktorých podstatou sú služby poskytované poisťovňami, je možné konštatovať, že široká sieť predajných miest jednotlivých finančných služieb spolu s ich poskytovaním prostredníctvom sprostredkovateľov a prostredníctvom internetu naznačuje celoslovenskú dimenziu jednotlivých tovarových relevantných trhov a v prípade veľkých podnikateľov je možné uvažovať aj so širšou priestorovou dimenziou.     

Vychádzajúc zo skutočnosti, že relevantné trhy, na ktorých pôsobia účastníci koncentrácie sú primárne definované ako národné, nadobudnutie nepriamej kontroly nad spoločnosťou RAI a ARDAF nemôže mať vplyv na hospodársku súťaž na trhoch životného a neživotného poistenia v Slovenskej republike alebo jej časti. Z vyššie uvedeného ďalej vyplýva, že k predmetnej koncentrácii dochádza v zahraničí, konkrétne na rumunskom trhu, pričom trhy životného a neživotného poistenia sú charakteristicky národnými trhmi. Z tohto dôvodu sa ovplyvnený relevantný trh priestorovo neprekrýva s územím Slovenskej republiky ani jej časťou. K bližšej špecifikácii jednotlivých relevantných trhov finančných služieb poskytovaných poisťovňami však nebolo nevyhnutné pristúpiť, keďže predmetná koncentrácia nevytvára a ani neposilňuje dominantné postavenie na žiadnom z relevantných trhov, na ktorom pôsobia účastníci koncentrácie a s nimi prepojení podnikatelia na území Slovenskej republiky.

Vychádzajúc z vyššie uvedených skutočností úrad zistil, že koncentrácia podnikateľov Assicurazioni Generali S. p. A. a ISI spočívajúca v získaní nepriamej výlučnej kontroly podnikateľa Assicurazioni Generali S. p. A. nad podnikom podnikateľa ISI na základe Rámcovej zmluvy nevytvára a ani neposilňuje dominantné postavenie podnikateľa Assicurazioni Generali S. p. A. ktorého dôsledkom sú významné prekážky efektívnej hospodárskej súťaže na relevantnom trhu.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Assicurazioni Generali S. p. A. a  ISI na základe Rámcovej zmluvy priamo súvisia a sú nevyhnutné na jej uskutočnenie

V súlade s § 33 zákona úrad listom číslo 4434/PMÚ SR/2008 zo dňa 20. októbra 2008 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník správneho konania prostredníctvom právneho zástupcu vyjadrením sa do zápisnice dňa 20. októbra 2008 uviedol, že k podkladom pre vydanie rozhodnutia a k spôsobu zistenia podkladov nemá námietky a ani v zmysle § 33 zákona nenavrhuje jeho doplnenie, avšak zároveň uviedol, že spoločnosť Generali poisťovňa, a.s., Mlynské nivy 1, 811 09 Bratislava, IČO: 35 709 332  od 1.10.2008 zmenila obchodné meno a sídlo na Generali Slovensko poisťovňa, a. s., Plynárenská 7/C, 824 79 Bratislava a od 1.10.2008 sa spoločnosť Česká poisťovňa – Slovensko, a.s., Plynárenská 7/C, Bratislava 824 79, IČO: 31 354 327 zlúčila so spoločnosťou Generali Slovensko poisťovňa, a. s., ktorá je jej právnym nástupcom.

Uvedené skutočnosti úrad zohľadnil v tomto rozhodnutí.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje: 
JUDr. Juraj Fuska
advokát
Hlavné námestie 5
811 01 Bratislava